Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στα πλαίσια της μικτής επιτροπής ΕΕ-Μεξικού όσον αφορά το παράρτημα ΙΙΙ της απόφασης αριθ. 2/2000 του μικτού συμβουλίου ΕΕ-Μεξικού της 23ης Μαρτίου 2000 σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι κανόνες προτιμησιακής καταγωγής διαδραματίζουν σημαντικό ρόλο για την ορθή λειτουργία των συμφωνιών ελευθέρων συναλλαγών μεταξύ της Κοινότητας και των εμπορικών εταίρων της, περιλαμβανομένου του Μεξικού. Οι Ευρωπαϊκές Κοινότητες και τα κράτη μέλη τους, αφενός, και οι Ηνωμένες Πολιτείες του Μεξικού, αφετέρου, υπέγραψαν συμφωνία οικονομικής εταιρικής σχέσης, πολιτικού συντονισμού και συνεργασίας που τέθηκε σε ισχύ την 1η Οκτωβρίου 2000 [1].

[1] Απόφαση του Συμβουλίου της 28ης Σεπτεμβρίου 2000. ΕΕ L276 της 28.10.2000, σ. 44.

Το παράρτημα ΙΙΙ της απόφασης αριθ. 2/2000 του μικτού συμβουλίου ΕΕ-Μεξικού [2] αφορά τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας και τέθηκε σε ισχύ την 1η Ιουλίου 2000.

[2] ΕΕ L 245 της 29.9.2000, σελ. 953

2. Μια κοινή δήλωση στη συμφωνία προβλέπει ότι η μικτή επιτροπή θα εξετάσει τη σκοπιμότητα παράτασης της εφαρμογής των προσωρινών κανόνων καταγωγής πέραν της 30ης Ιουνίου 2003 [3] που ισχύουν για ορισμένα χημικά προϊόντα των κλάσεων 2914 και 2915.

[3] Οι σημειώσεις 2 και 3 του προσαρτήματος II(α) στο παράρτημα III της απόφασης του μικτού συμβουλίου ΕΕ - Μεξικού αριθ. 2/2000. ΕΕ L 245 της 29.9.2000, σ. 1058.

3. Η εξέταση αυτή βασίστηκε σε σειρά στοιχείων, περιλαμβανομένης της διαθεσιμότητας των απαραίτητων πρώτων χημικών υλών εντός του προτιμησιακού χώρου συναλλαγών, καθώς και της δυνατότητας επενδύσεων στο Μεξικό. Η προσωρινή παράταση πιο ευέλικτων κανόνων καταγωγής για τα εν λόγω προϊόντα θα έχει ως συνέπεια την αποφυγή της δυσλειτουργίας των συναλλαγών για προϊόντα που εξάγονται κυρίως βάσει προτιμησιακής μεταχείρισης από το Μεξικό στην Κοινότητα. Αφετέρου, η ορισμένης διάρκειας παράταση, σε αντίθεση με την αορίστου διάρκειας, αναμένεται να οδηγήσει στην τόνωση των επενδύσεων στο Μεξικό που θα οδηγήσουν ακολούθως στην τοπική παραγωγή πρώτων χημικών υλών. Η επεξεργασία αυτών των τοπικής παραγωγής πρώτων χημικών υλών θα επιτρέψει την πλήρωση «πρότυπων» προτιμησιακών κανόνων καταγωγής για τα προϊόντα που καλύπτονται από τις σημειώσεις 2 και 3 του προσαρτήματος II(α).

4. Βάσει των προαναφερομένων, η μικτή επιτροπή θα λάβει απόφαση με στόχο την παράταση, πέραν της 30ης Ιουνίου 2003 και έως την 30η Ιουνίου 2006, της εφαρμογής των προαναφερομένων προσωρινών κανόνων καταγωγής.

5. Η Επιτροπή, επομένως, καλεί το Συμβούλιο να καθορίσει κοινή θέση που θα υποβληθεί στη μικτή επιτροπή ΕΕ - Μεξικού.

2003/0336 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στα πλαίσια της μικτής επιτροπής ΕΕ-Μεξικού όσον αφορά το παράρτημα ΙΙΙ της απόφασης αριθ. 2/2000 του μικτού συμβουλίου ΕΕ-Μεξικού της 23ης Μαρτίου 2000 σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής ,

Εκτιμώντας τα εξής: η κοινή δήλωση V στην απόφαση αριθ. 2/2000 [4] της 23ης Μαρτίου 2000 του μικτού Συμβουλίου ΕΕ - Μεξικού που συστάθηκε βάσει της συμφωνίας οικονομικής εταιρικής σχέσης, πολιτικού συντονισμού και συνεργασίας μεταξύ της Ευρωπαϊκής Κοινότητας και των κρατών-μελών της, αφενός και των Ηνωμένων Πολιτειών του Μεξικού, αφετέρου, που υπεγράφη στις Βρυξέλλες στις 8 Δεκεμβρίου 1997 (στο εξής καλούμενη «απόφαση 2/2000») προβλέπει ότι η μικτή επιτροπή ΕΕ - Μεξικού που συστάθηκε βάσει της εν λόγω συμφωνίας θα εξετάσει την ανάγκη να παραταθεί πέραν της 30ής Ιουνίου 2003 η εφαρμογή των κανόνων καταγωγής που ορίζονται στα σημεία 2 και 3 του προσαρτήματος II(α) στο παράρτημα III της απόφασης 2/2000.

[4] ΕΕ L 245 της 29.9.2000, σ. 953, όπως τροποποιήθηκε τελευταία με την απόφαση της μικτής επιτροπής ΕΕ-Μεξικού της 20ης Δεκεμβρίου 2002 (ΕΕ L 44 της 18.2.2003, σ. 97).

ΑΠΟΦΑΣΙΖΕΙ:

Η θέση που θα λάβει η Κοινότητα στο πλαίσιο της μικτής επιτροπής που έχει συσταθεί βάσει της συμφωνίας οικονομικής εταιρικής σχέσης, πολιτικού συντονισμού και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου, που υπεγράφη στις Βρυξέλλες στις 8 Δεκεμβρίου 1997, είναι αυτή που παρατίθεται στο συνημμένο σχέδιο απόφασης της μικτής επιτροπής.

Βρυξέλλες, .....................

Για το Συμβούλιο

ο Πρόεδρος

συμφωνία οικονομικής εταιρικής σχέσης, πολιτικού συντονισμού και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και των Ηνωμένων Πολιτειών του Μεξικού, αφετέρου

σχέδτο

Απόφαση αριθ...../2003 της μικτής επιτροπής Ευρωπαϊκής Ένωσης -Mεξικού

σχετικά με το παράρτημα ΙΙΙ της απόφασης αριθ. 2/2000 του μικτού συμβουλίου ΕΕ-Μεξικού της 23ης Μαρτίου 2000 σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

Η ΜΙΚΤΗ ΕΠΙΤΡΟΠΗ,

Έχοντας υπόψη:

την απόφαση αριθ. 2/2000 του μικτού συμβουλίου ΕΕ - Μεξικού της 23ης Μαρτίου 2000 (στο εξής αναφερόμενη ως «απόφαση αριθ. 2/2000») και ιδίως τις σημειώσεις 2 και 3 του προσαρτήματος II(α) στο παράρτημα III και την κοινή δήλωση V.

Εκτιμώντας τα εξής :

(1) Το παράρτημα III της απόφασης αριθ. 2/2000, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας ορίζει τους κανόνες καταγωγής για τα καταγόμενα από το έδαφος των μερών της συμφωνίας προϊόντα.

(2) Βάσει της κοινής δήλωσης V, η Μικτή Επιτροπή εξετάζει την ανάγκη παράτασης, πέραν της 30ής Ιουνίου 2003, της εφαρμογής των κανόνων καταγωγής που περιλαμβάνεται στις σημειώσεις 2 και 3 του προσαρτήματος ΙΙ (α), στο παράρτημα ΙΙΙ, εφόσον εξακολουθούν να ισχύουν οι οικονομικές συνθήκες που αποτέλεσαν τη βάση θέσπισης του εν λόγω κανόνα.

(3) Σύμφωνα με την ανάλυση των συναφών οικονομικών όρων που έχουν συμφωνηθεί βάσει της κοινής δήλωσης V, κρίνεται σκόπιμη η προσωρινή παράταση της εφαρμογής των κανόνων καταγωγής που περιλαμβάνονται στις σημειώσεις 2 και 3 του προσαρτήματος II(α) στο παράρτημα III.

ΑΠΟΦΑΣΙΖΕΙ:

Άρθρο 1

Αντί για τους κανόνες καταγωγής που ορίζονται στο προσάρτημα II του παραρτήματος III της απόφασης αριθ. 2/2000, ισχύουν έως την 30ή Ιουνίου 2006 οι κανόνες καταγωγής που περιλαμβάνονται στις σημειώσεις 2 και 3 του προσαρτήματος II(α) στο παράρτημα III της απόφασης αριθ. 2/2000.

Άρθρο 2

Η παρούσα απόφαση τίθεται σε ισχύ την 1η Ιουλίου 2003.

(Τόπος), (Ημερομηνία)

Για τη Μικτή Επιτροπή

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Η προτεινόμενη απόφαση της μικτής επιτροπής δεν έχει δημοσιονομικό αντίκτυπο.